
Újszerű ökológiai célú automatizált rádiótelemetriás nyomkövetőrendszer

Kulcsszavak: rádiótelemetria; iránymérés; környezetvédelem; helymeghatározás; adatgyűjtőrendszer
A természetvédelem napjaink egy igen fontos kérdése. A mezőgazdasági és építőipari tevékenységek, valamint az urbanizáció hatására a vadállatok élettere egyre csökkenőben van, ami számos fajt kihalással fenyegethet. Így alapvető feladatunkká vált annak megválaszolása, hogy mily módon védhetjük meg az élővilágot ezen veszélyekkel szemben.
Ahhoz, hogy ezt sikeresen megtehessük, meg kell ismernünk az állatok viselkedését, szokásait és területhasználatát. Elterjedt módszer a megfigyelésükre, hogy az állatokat megfelelően kis méretű rádiós jeladókkal szerelik fel, és az ezek által sugárzott jelek vételén alapuló különböző módszerekkel lehetséges a térbeli helyzetük becslése. Ezen módszereket összefoglaló néven rádiótelemetriának hívjuk. A legelterjedtebb ilyen módszer kézileg üzemeltetett jelvevő készülékeket használ. Ennek hátránya, hogy így nehezen kivitelezhető az állatok hosszútávú megfigyelése, illetve a mért adatok száma és pontossága is alacsony.
A szakdolgozatom egy olyan egyedülálló automatizált rádiótelemetriás nyomkövető-rendszer PC-s szoftverének a fejlesztését mutatja be, mely képes önállóan, akár több tíz állat pozícióját nagy pontossággal, egyidejűleg meghatározni hosszú, akár több hónapos időszakokon keresztül. A rendszer és az általam fejlesztett vezérlőszoftver kis területhasználatú állatok (pl.: kisemlősök, kígyók) megfigyelésére van tervezve.
A dolgozatomban bemutatom a program működését és az érdekesebb mérnöki megoldásokat, mint például a mérésautomatizálás folyamatát, a pozícióbecslések létrehozását és a rendszer monitorozását szolgáló funkciók megvalósítását.



